
Tököl város turisztikai potenciáljának elemzése és fejlesztési javaslatok

Témaválasztásomat az indokolta, hogy bemutassam lakóhelyem, Tököl város turisztikai fejlesztési lehetőségeit, elemezzem a meglévő helyzetet és javaslatokat tegyek a jövőbeni fejlesztési lehetőségekre, a továbblépés lehetséges irányaira.
Magyarország nehéz gazdasági helyzetben van, az országot meg kell újítani.
Az önkormányzatok csak fejlesztésekkel - szűkös forrásaik miatt azonban csak Európai Uniós pályázatok igénybevételével - tudják ezen feladataikat megvalósítani.
Fontos feladat hárul a kistérségekre, a települések közötti együttműködésre.
A turizmus fejlesztése napjainkban kiemelt fontosságú feladat, dolgozatomban ezt szeretném bemutatni.
Az dolgozatom négy fő részből tevődik össze.
Az első részben a problémafelvetésre fókuszálok.
A második részben elemzem a vizsgálatom elméleti hátterét, megismerkedem Tököl városfejlesztési céljaival, stratégiájával és jövőképével, a „Tököl, funkcióbővítő rehabilitáció” projekttel, amely az Új Széchenyi Terv Közép-magyarországi Operatív Programjának pályázatán sikerrel vett részt és támogatást nyert.
A harmadik részben a kutatásom módszereit fogalmazom meg. A vizsgálatomat helyzetelemzéssel kezdtem, SWOT-analízist végeztem. Ezt követte a kérdőíves felmérés, mely segítségével közelebb jutottam a helyi elképzelések megismeréséhez. Ehhez négy célcsoportot választottam ki: az önkormányzati képviselőket, vagyis a helyi döntéshozókat, a helyi vállalkozások tulajdonosait, a helyi fiatalokat, illetve a helyi átlagpolgárokat. A kérdőíves megkérdezés után interjút készítettem a város polgármesterével, építészével és a helyi szálló tulajdonosával.
A negyedik részben pedig a vizsgálat eredményeit mutatom be és ezen eredményekre alapozva fogalmaztam meg a fejlesztési javaslataimat, melyek segítik az önkormányzat munkáját abban, hogy Tököl a jövőben is élhető kisváros maradjon, ahol a lakók megelégedve élnek.



